[pic] | COMISIA COMUNITĂŢILOR EUROPENE |

Bruxelles, 8.2.2008

COM(2008) 60 final

RAPORTUL COMISIEI CĂTRE PARLAMENTUL EUROPEAN ȘI CONSILIU

PRIVIND CALITATEA DATELOR FISCALE RAPORTATE DE CĂTRE STATELE MEMBRE ÎN 2007

Cuprins

1. Context 3

2. Principalele constatări ale raportării din 2007 asupra nivelurilor deficitului public și ale datoriei publice 3

2.1. Promptitudine și caracter complet 3

2.1.1. Promptitudine 3

2.1.2. Caracterul complet al tabelelor și al informațiilor justificative 4

2.2. Respectarea normelor contabile și coerența datelor statistice 4

2.2.1. Schimbul de informații și clarificări 4

2.2.2. Vizite de dialog și metodologice 5

2.2.3. Consultanță specifică, clarificări și decizii din partea Eurostat 5

2.2.4. Aspecte metodologice recente 5

2.2.5. Coerența cu conturile publice aferente 6

2.3. Publicarea 6

2.3.1. Publicarea cifrelor principale și a tabelelor detaliate de raportare 6

2.3.2. Rezerve cu privire la calitatea datelor 7

2.3.3. Modificări ale datelor raportate 7

2.3.4. Expirarea perioadei de tranziție pentru clasificarea sistemelor de pensii cu cotizații fixe 8

2.3.5. Publicarea metadatelor (inventarelor) 8

3. Concluzii 8

1. CONTEXT

Articolul 8a alineatul (3) din Regulamentul nr. 3605/93 al Consiliului[1], astfel cum a fost modificat, prevede că Comisia (Eurostat) transmite un raport periodic Parlamentului European și Consiliului cu privire la calitatea datelor efective raportate de statele membre. Raportul trebuie să conțină o evaluare globală în ceea ce privește respectarea normelor contabile, a caracterului complet, fiabilității, promptitudinii și coerenței datelor. Prezentul raport este al doilea prezentat în acest context.

Eurostat evaluează periodic atât calitatea datelor efective raportate de statele membre, cât și pe cea a datelor care stau la baza conturilor sectoarelor publice, întocmite în conformitate cu Regulamentul (CE) nr. 2223/96 al Consiliului din 25 iunie 1996 privind sistemul european de conturi naționale și regionale din Comunitate (SEC95)[2]. Evaluarea se bazează în principal pe cifrele privind deficitul și datoria trimise de statele membre către Eurostat de două ori pe an, însă se utilizează și informații suplimentare cum ar fi „ Chestionarul cu privire la tabelele de notificare ” și clarificările bilaterale ale statelor membre. De asemenea, Eurostat efectuează în cursul anului mai multe vizite de dialog pentru procedura deficitului excesiv (PDE) în scopul menținerii unui dialog permanent cu statele membre.

Prezentul raport se bazează pe principalele constatări și rezultate ale raportării pentru PDE (procedura deficitului excesiv) din 2007, concentrându-se pe informațiile cele mai recente, respectiv ultima raportare (octombrie 2007) și, unde este cazul, făcând comparații cu raportarea din aprilie 2007.

2. PRINCIPALELE CONSTATăRI ALE RAPORTăRII DIN 2007 ASUPRA NIVELURILOR DEFICITULUI PUBLIC șI ALE DATORIEI PUBLICE

2.1. Promptitudine și caracter complet

2.1.1. Promptitudine

Statele membre sunt obligate să raporteze Comisiei nivelurile planificate și efective ale deficitului și datoriei de două ori pe an, înainte de 1 aprilie și înainte de 1 octombrie[3]. În 2007, raportarea procedurii deficitului excesiv (PDE) a acoperit perioada 2003 – 2007. Cifrele pentru 2007 sunt cele planificate de autoritățile naționale, în timp ce cifrele din 2003 până în 2006 sunt rezultatele definitive, semi-definitive, provizorii sau estimative. În general, termenele limită de raportare sunt respectate; astfel, la cea de-a doua raportare din 2007 toate statele membre și-au raportat datele înainte sau la 30 septembrie 2006, cu excepția Luxemburgului, care a raportat la 1 octombrie. La raportarea din aprilie, toate statele membre și-au raportat datele înainte de 1 aprilie.

În general, statele membre tind să își revizuiască raportările sau să își finalizeze tabelele PDE după ce au efectuat prima depunere a datelor. În octombrie 2007, au fost trimise 37 de depuneri revizuite din 20 de țări[4], în timp ce în aprilie 2007 Eurostat a primit 29 de depuneri revizuite din 19 țări. Majoritatea depunerilor revizuite ale statelor membre sunt trimise ca răspuns la observațiile Eurostat.

2.1.2. Caracterul complet al tabelelor și al informațiilor justificative

Finalizarea tabelelor de raportare reprezintă o obligație legală și este necesară pentru ca Eurostat să poată monitoriza corespunzător calitatea datelor. Articolul 8a alineatul (2) din Regulamentul (CE) nr. 3605/93, astfel cum a fost modificat, precizează faptul că statele membre trebuie să furnizeze Comisiei informații statistice corespunzătoare, care „ înseamnă (…) în special: datele din conturile naționale, inventarele, tabelele de notificare a procedurii deficitului excesiv, chestionarele suplimentare și clarificările privind notificările”.

Majoritatea statelor membre și-au finalizat tabelele de notificare a PDE[5]. În notificarea PDE din octombrie 2007, opt state membre nu au furnizat legătura dintre fondul de rulment și surplusul/deficitul public PDE pentru toate subsectoarele sau pentru toți anii sau au raportat fonduri de rulment egale cu surplusul/deficitul PDE.

În cazul tabelului 3 al PDE, nu toate statele membre au furnizat defalcările solicitate pentru pozițiile credite și acțiuni. În notificarea din octombrie 2007, cinci state membre nu au furnizat defalcarea pentru credite și două state membre nu au defalcat acțiunile.

Toate statele membre și-au prezentat răspunsurile la „ Chestionarul cu privire la tabelele de notificare ” [6] . Deși informațiile incluse în răspunsuri s-au îmbunătățit între aprilie și octombrie 2007, majoritatea țărilor încă nu raportează toate detaliile solicitate.

2.2. Respectarea normelor contabile și coerența datelor statistice

2.2.1. Schimbul de informații și clarificări

În cursul perioadei de evaluare dintre termenul limită de raportare (30 septembrie) și data publicării (22 octombrie), Eurostat a contactat autoritățile statistice naționale din fiecare stat membru pentru a solicita informații suplimentare și pentru a clarifica aplicarea normelor contabile în cazul unor tranzacții specifice. Acest proces implică o serie de schimburi de corespondență între Eurostat și autoritățile naționale, cu termene limită strânse. O primă serie de solicitări de clarificare a fost trimisă în jurul datei de 5 octombrie, a doua serie în jur de 10-12 octombrie și, în anumite cazuri, a urmat o a treia sau chiar o a patra serie. În unele cazuri, Eurostat a cerut tabele de notificare revizuite[7]. În aprilie 2007 a fost aplicată o abordare similară și un calendar similar.

2.2.2. Vizite de dialog și metodologice

Regulamentul (CE) nr. 3605/93, astfel cum a fost modificat, prevede vizite de dialog și metodologice. Vizitele de dialog în statele membre sunt întreprinse în mod regulat în scopul analizării datelor raportate, examinării aspectelor metodologice, discutării proceselor și surselor statistice descrise în inventare, precum și în vederea evaluării respectării normelor contabile corespunzătoare, de exemplu în ceea ce privește delimitarea administrației publice, data înregistrării și clasificarea tranzacțiilor și pasivelor publice. Vizitele metodologice sunt efectuate numai în cazul în care Comisia (Eurostat) identifică riscuri importante sau probleme potențiale în ceea ce privește calitatea datelor, în special cu privire la metodă, concepte sau clasificare.

Până în Noiembrie 2007 Eurostat a efectuat următoarele vizite de dialog pentru PDE: Regatul Unit (25-26 ianuarie, inclusiv o reuniune comună de o jumătate de zi cu Irlanda în 26 ianuarie), Spania (5-6 februarie), România (5-6 martie), Italia (15-16 martie), Germania (12 aprilie), Suedia (7 mai), Republica Cehă (18-19 iunie), Polonia (2-3 iulie), Slovacia (5-7 septembrie), Austria (10-11 septembrie), Estonia (17-18 septembrie) și Finlanda (29-30 noiembrie).

Temele recurente discutate în timpul vizitelor au inclus, în special, clasificarea unităților (inclusiv infrastructura, televiziunea și radioul, spitalele și universitățile), aportul de capital, parteneriatele public-privat, fluxurile UE și înregistrarea garanțiilor.

Constatările rezultate în urma acestor vizite sunt trimise Comitetului economic și financiar și sunt făcute publice pe site-ul web Eurostat[8]. Nicio vizită metodologică PDE nu a fost efectuată în 2007.

2.2.3. Consultanță specifică, clarificări și decizii din partea Eurostat

Eurostat este consultat cu regularitate de către statele membre pentru a clarifica diferite probleme de contabilitate cu privire la tranzacțiile desfășurate sau care se află încă în stadiu de planificare (consultanțe ex-post și ex-ante ). Eurostat oferă consultanță conform orientărilor publicate[9]. Pentru a respecta dispozițiile cu privire la transparență prevăzute de Regulamentul 3605/93, astfel cum a fost modificat, Eurostat publică scrisoarea prin care oferă consultanța, cu excepția cazurilor în care statul membru în cauză se opune acestui demers. În 2007 au fost publicate 17 consultanțe, în comparație cu 15 consultanțe în 2006.

2.2.4. Aspecte metodologice recente

Ca de obicei, în 2007 Eurostat a acordat o atenție deosebită aplicării regulilor SEC95 și, în special, celei mai recente decizii a Eurostat cu privire la tranzacțiile de securitizare efectuate de guvern, publicată la 25 iunie 2007.

O altă problemă conceptuală de interes general a fost ridicată de Eurostat în comunicatul său de presă din octombrie 2007, care a afirmat că „ Eurostat intenționează, în următoarele luni, să clarifice în continuare atât tratamentul contabil al fluxurilor și datoriilor legate de investițiile din infrastructura publică, cât și clasificarea sectorială a unităților publice în cauză. ” Eurostat a înființat un grup de lucru compus din experți din statele membre, care să continue această activitate pe parcursul anului 2008.

2.2.5. Coerența cu conturile publice aferente

Termenele limită de notificare 1 aprilie și 1 octombrie, stabilite prin Regulamentul (CE) nr. 3605/93, astfel cum a fost modificat, au fost introduse pentru a se asigura coerența cu conturile sectoriale publice anuale și trimestriale aferente , după cum s-a raportat în diverse tabele ale SEC95 către Eurostat. Eurostat analizează sistematic coerența notificărilor PDE cu conturile sectoriale publice aferente transmise. De exemplu, totalurile cheltuielilor și veniturilor ar trebui să corespundă cifrelor de deficit raportate (fiind admise numai diferențele de înregistrare a dobânzilor aferente swap-urilor).

Coerența generală a datelor PDE cu conturile publice SEC95 raportate s-a îmbunătățit în ultimii ani și a atins în prezent un nivel satisfăcător. Această coerență este chiar mai bună pentru conturile nefinanciare decât pentru conturile financiare.

2.3. Publicarea

2.3.1. Publicarea cifrelor principale și a tabelelor detaliate de raportare

Articolul 8g din Regulamentul (CE) nr. 3605/93, astfel cum a fost modificat, prevede că: „Comisia (Eurostat) furnizează datele efective privind deficitul public și datoria publică pentru aplicarea protocolului privind procedura deficitului excesiv în termen de trei săptămâni de la termenele de raportare (...). Această furnizare de date se efectuează prin publicare.”

Datele legate de deficitul și datoria publică au fost publicate la 23 aprilie și 22 octombrie 2007[10], împreună cu tabelele de raportare, așa cum figurează în ultima notificare a țărilor către Eurostat. De asemenea, Eurostat publică pe site-ul său web atât statistici privind finanțele publice anuale și trimestriale care sprijină datele PDE, cât și informații privind ajustarea stoc-flux[11].

În conformitate cu Regulamentul (CE) nr. 3605/93, astfel cum a fost modificat, statele membre ar trebui să facă publice datele efective privind deficitul și datoria acestora. Numai paisprezece state membre au confirmat Eurostat publicarea tuturor tabelelor de raportare (Belgia, Republica Cehă, Danemarca, Estonia, Irlanda, Letonia, Ungaria, Țările de Jos, Austria, România, Slovenia, Finlanda, Suedia și Regatul Unit). Aceasta reprezintă o ușoară îmbunătățire în comparație cu treisprezece țări în 2006.

2.3.2. Rezerve cu privire la calitatea datelor

În 2007, Eurostat nu a exprimat nicio rezervă cu privire la calitatea datelor notificate de către statele membre.

2.3.3. Modificări ale datelor raportate

În aprilie 2007, Eurostat a modificat datele fiscale raportate de trei state membre (Belgia[12], Portugalia și Regatul Unit). În octombrie 2007, s-au făcut modificări la datele raportate de Belgia și Regatul Unit. De asemenea, Eurostat a decis să nu utilizeze datele referitoare la PIB transmise de Grecia în aprilie 2007, până la verificarea de către Eurostat a revizuirii ascendente considerabile efectuate de către autoritățile grecești. În comunicatul de presă din octombrie 2007, Eurostat a precizat că „ Grecia a comunicat în 2006 o revizuire ascendentă considerabilă a PIB (aproximativ 26%). Anul trecut, această revizuire a făcut obiectul unei examinări minuțioase din partea Eurostat și din partea experților naționali din diferite state membre, ca urmare a recomandărilor Comitetului pentru produsul intern brut. În urma acestei examinări, Grecia a comunicat în prezent o revizuire a PIB cu mult mai redusă (de aproximativ 9.6%). Noile serii comunicate sunt folosite în scopul prezentei furnizări de date privind deficitul și datoria.”

Comunicatele de presă ale Eurostat cu privire la PDE au oferit următoarele explicații în ceea ce privește Belgia, Portugalia și Regatul Unit[13]:

Raportarea PDE din octombrie 2007

Belgia (o declarație identică a fost, de asemenea, publicată în aprilie 2007): „Eurostat a modificat datele referitoare la deficit și datorie notificate de Belgia pentru 2005 în legătură cu preluarea de către guvern (FIF - Fonds de l'Infrastructure Ferroviaire) în 2005 a 7 400 milioane EUR (2,5% din PIB ) din datoria societății de cale ferată SNCB. În conformitate cu normele SEC95, FIF se încadrează în domeniul sectorului public, iar preluarea datoriei este înregistrată ca o creștere a deficitului. Impactul asupra soldului administrației publice în 2005 este de -7 073,4 milioane euro, iar în 2006 de +227,9 milioane euro; impactul asupra datoriei publice la sfârșitul anului 2005 se cifrează la 5 246 milioane euro (1,7% din PIB), iar la sfârșitul anului 2006 la 4 982 milioane euro (1,6% din PIB)”.

Regatul Unit (o declarație identică a fost, de asemenea, publicată în aprilie 2007): „Eurostat a modificat datele cu privire la deficit notificate de către Regatul Unit pentru anii 2003 – 2006, pentru a asigura coerența înregistrărilor aferente încasărilor din licențe UMTS. Aceasta a dus la o creștere a deficitului public în 2003 și 2006 (precum și în exercițiile financiare 2003/2004 și 2006/2007) cu 1 045 milioane BP (0,1% din PIB), iar în 2004 și 2005 (exercițiile financiare 2004/2005 și 2005/2006) cu 1 044 milioane BP (0,1 din PIB). Nu au existat modificări ale cifrelor raportate cu privire la datorie.”

Raportarea PDE din aprilie 2007

Portugalia: „Eurostat a modificat ascendent cu 158 milioane euro (0,1% din PIB) datele cu privire la deficit raportate de Portugalia în 2005, datorită reclasificării de către stat a aporturilor de capital ca și transferuri de capital în cazul a două spitale (Santa Maria și Nordeste). În conformitate cu normele SEC95, aporturile de capital către întreprinderile publice se adaugă la deficit în cazul în care guvernul nu acționează ca și acționar privat și există îndoieli cu privire la rentabilitatea proiectului.”

2.3.4. Expirarea perioadei de tranziție pentru clasificarea sistemelor de pensii cu cotizații fixe

Perioada de tranziție aflată la dispoziția statelor membre pentru punerea în aplicare a deciziei Eurostat cu privire la clasificarea anumitor sisteme de pensii cu cotizații fixe a expirat în aprilie 2007. Pentru statele membre care s-au folosit de întreaga perioadă de tranziție (Danemarca, Ungaria, Polonia și Suedia), reclasificarea a avut un impact asupra datelor cu privire la surplus/deficit și datorie[14].

2.3.5. Publicarea metadatelor (inventarelor[15])

Regulamentul (CE) 3605/93, astfel cum a fost modificat, precizează că inventarele PDE reprezintă informații statistice care urmează să fie furnizate de statele membre pentru a permite Comisiei (Eurostat) verificarea conformității cu normele SEC95. Mai mult, regulamentul precizează că publicarea la nivel național a acestor inventare este obligatorie. Inventarele pentru toate statele membre, cu excepția Bulgariei și Luxemburgului, au fost publicate pe site-ul web al Eurostat la 28 septembrie 2007. Mai mult de jumătate din statele membre au raportat că și-au publicat inventarele PDE la nivel național, sau că intenționează să o facă în viitorul apropiat.

3. CONCLUZII

Eurostat concluzionează că ameliorarea calității datelor fiscale a continuat în 2007. Statele membre au furnizat informații mai complete, atât în tabelele de notificare PDE, cât și în alte documente statistice, cum ar fi chestionarul cu privire la tabelele de notificare. Coerența generală a datelor PDE cu conturile publice raportate conform SEC95 se află în prezent la un nivel satisfăcător și continuă să se îmbunătățească, mai ales pe latura financiară, comparativ cu situația din 2006.

În acest context, Eurostat nu și-a exprimat nicio rezervă în ceea ce privește calitatea datelor raportate în 2007.

În ciuda îmbunătățirilor menționate, mai persistă anumite probleme în ceea ce privește conformitatea cu regulile contabile și calitatea anumitor informații statistice furnizate. Prin urmare, ca și în raportul pentru 2006, Comisia solicită statelor membre să continue să investească în calitatea statisticilor privind finanțele publice, în vederea respectării cerințelor prevăzute în tratat. Aceasta este singura modalitate de a atinge nivelul calitativ dorit în ceea ce privește respectarea normelor contabile, a caracterului complet, a fiabilității, promptitudinii și coerenței datelor publice.

[1] JO L 332, 31.12.1993, p.7; Regulament modificat ultima dată prin Regulamentul (CE) nr. 2103/2005 al Consiliului (JO L 337, 22.12.2005, p.1).

[2] JO L 310, 30.11.1996, p.1; Regulament modificat ultima dată prin Regulamentul (CE) nr. 1267/2003 al Parlamentului European și al Consiliului din 16 iunie 2003 (JO L 180, 18.7.2003, p. 1).

[3] Articolul 4 alineatele (1) și (2) din Regulamentul (CEE) nr.3605/93, modificat.

[4] În comparație cu 28 de depuneri revizuite din 16 țări în octombrie 2006 și 36 de depuneri revizuite din 16 țări în aprilie 2006.

[5] O descriere detaliată a conținutului acestor tabele poate fi găsită pe site-ul web al Eurostat dedicat finanțelor publice: http://epp.eurostat.ec.europa.eu/portal/page?_pageid=2373,58110711&_dad=portal&_schema=PORTAL).

[6] Acest chestionar conține șapte secțiuni care solicită informații cantitative și uneori calitative din mai multe domenii cum ar fi tranzacțiile cu taxe și contribuții sociale, tranzacțiile cu EU, garanțiile guvernamentale, anulările de datorii, aporturile de capital întreprinse de guvern la societăți publice, etc.

[7] A se vedea secțiunea 2.1.

[8] http://epp.eurostat.ec.europa.eu/portal/page?_pageid=2373 47631312 2373_58674363&_dad=portal&_schema=PORTAL.

[9] http://epp.eurostat.ec.europa.eu/pls/portal/docs/PAGE/PGP_DS_GFS/PGE_DS_GFS_0/TAB_MET/EUROSTAT%20EX-ANTE%20ADVISE-%2019%20JULY%202006%20-%20FINAL%20(2)_1.PDF.

[10] Comunicatele de presă Eurostat nr. 55/2007 și 142/2007.

[11] Secțiunea Government Finance [Finanțe publice] de pe site-ul web Eurostat oferă un acces public la informații privind statisticile pentru procedura deficitului excesiv și conturile publice sectoriale aferente, inclusiv date, decizii metodologice și manuale, precum și constatări rezultate în urma vizitelor de dialog pentru PDE: (http://epp.eurostat.cec.eu.int/portal/page?_pageid=2373 47631312 2373_58674332&_dad=portal&_schema=PORTAL).

[12] În 2006, Belgia a contestat modificarea datelor de către Eurostat în fața Curții de primă instanță (Cauza T-403/06, Belgia/Comisie). Cauza este pendinte.

[13] În conformitate cu articolul 8h alineatul (2) din Regulamentul (CE) 3605/93 al Consiliului, Comisia (Eurostat) poate modifica datele efective raportate de statele membre și poate furniza date modificate, precum și o justificare a modificării, atunci când există dovezi că datele efective raportate de statele membre nu respectă cerințele articolului 8a alineatul (1).

[14] Pentru detalii cu privire la impactul asupra surplusului/deficitului și datoriei, a se vedea comunicatele de presă nr. 139/2006 și 55/2007.

[15] Inventare ale metodelor, procedurilor și surselor utilizate pentru compilarea datelor efective privind deficitul și datoria și a conturilor publice aferente.